Πύργος 20-07-2016

 Α.Π.: 816

Προς: Πανελλαδική Φιλοζωϊκή και Περιβαλλοντική Ομοσπονδία

  **ΔΕΛΤΙΟ ΤΥΠΟΥ**

 **ΑΝΟΙΧΤΗ ΕΠΙΣΤΟΛΗ - ΑΠΑΝΤΗΣΗ**

Αξιότιμοι κύριοι,

σε απάντηση της από 13-07-2016 ανοικτής επιστολής σας, επιθυμούμε να σας ενημερώσουμε ότι ο Ιατρικός Σύλλογος Πύργου-Ολυμπίας ανέλαβε την πρωτοβουλία για την αντιμετώπιση του ζητήματος των αδέσποτων ζώων στην περιοχή ευθύνης του, τόσο με σκοπό την προστασία της δημόσιας υγείας, η μέριμνα για την οποία εκ μέρους του επιβάλλεται και από το σκοπό λειτουργίας των Ιατρικών Συλλόγων σύμφωνα με τη νομοθεσία, όσο και από ευαισθησία για την τύχη των αδέσποτων ζώων ώστε να προστατευτούν, συν τοις άλλοις, από ενδεχόμενη ανάληψη ατυχών πρωτοβουλιών «επίλυσης» του προβλήματος από πολίτες οι οποίοι θα επιχειρούσαν να αντιμετωπίσουν το ζήτημα με τους χειρότερους δυνατούς τρόπους που δεν συνάδουν ούτε με τη νομοθεσία ούτε βέβαια με τον πολιτισμό μας.

Σύμφωνα με το νόμο 4039/2012 άρθρο 9 παρ1: *«Οι Δήµοι υποχρεούνται να µεριµνούν για την περισυλλογή και τη διαχείριση των αδέσποτων ζώων συντροφιάς, σύµφωνα µε το παρόν άρθρο.»*  και παρ. 2.: «*Για τον παραπάνω σκοπό κάθε Δήµος ή όµοροι ή συνεργαζόµενοι Δήµοι ιδρύουν και λειτουργούν δηµοτικά ή διαδηµοτικά κτηνιατρεία και καταφύγια αδέσποτων ζώων συντροφιάς επιτρεποµένης της συνεργασίας µε ενδιαφερόµενα φιλoζωικά σωµατεία και ενώσεις ή και εθελοντές φιλόζωους σε ιδιόκτητους ή µισθωµένους ή παραχωρούµενους από το Δηµόσιο, την Περιφέρεια ή από ιδιώτες χώρους.*» Αν ο όρος «εγκλεισμός» κρίνεται άκομψος προκειμένου να περιγραφεί η ανωτέρω διαδικασία τότε μπορούμε να χρησιμοποιήσουμε κάποιον άλλο όπως π.χ. «υποχρεωτική φιλοξενία» αν και όπως καταλαβαίνετε επί της ουσίας δεν υπάρχει καμιά διαφορά.

Ο ίδιος νόμος ορίζει ότι τα αδέσποτα ζώα παραμένουν στο καταφύγιο για *εύλογο*  χρονικό διάστημα, έως ότου αποθεραπευθούν όσα ασθενούν, αποπαρασιτωθούν, εμβολιασθούν, στειρωθούν, σημανθούν ηλεκτρονικά και κριθούν υγιή αλλά και μη επικίνδυνα, καθώς σύμφωνα με τον ίδιο νόμο, άρθρο 1. παρ. στ: *«Επικίνδυνο ζώο συντροφιάς είναι το ζώο συντροφιάς, που εκδηλώνει απρόκλητη και αδικαιολόγητη επιθετικότητα, χωρίς να απειληθεί, προς τον άνθρωπο ή τα άλλα ζώα, καθώς και το ζώο που πάσχει ή είναι φορέας σοβαρού νοσήµατος, που µπορεί να µεταδοθεί στον άνθρωπο ή στα άλλα ζώα και δεν θεραπεύεται.»* καιέως ότου, συγχρόνως, διαπιστωθεί ότι δεν εκδηλώνεται από κάποιον ιδιώτη ενδιαφέρον για την υιοθεσία τους, στη συνέχεια δε επανεντάσσονται στο οικείο τους περιβάλλον. Είναι προφανές ότι *εύλογο χρονικό διάστημα* δεν σημαίνει υποχρεωτικά *βραχύ* χρονικό διάστημα αλλά απλώς το απαιτούμενο χρονικό διάστημα ώστε να εκπληρωθούν οι ανωτέρω προϋποθέσεις επανένταξης, το οποίο μπορεί να είναι μεγαλύτερο ή μικρότερο ανάλογα με την περίπτωση. Η διάρκεια παραμονής συνεπώς στα καταφύγια είναι μη καθοριζόμενης εκ των προτέρων διάρκειας, συνεπώς αορίστου χρόνου έως ότου πιστοποιηθούν τα ανωτέρω κριτήρια επανένταξης.

 Στο Δελτίο Τύπου του Συλλόγου μας στο οποίο αναφέρεστε, δεν υποδεικνύουμε σε κανένα σημείο τον υποχρεωτικό *ισόβιο*  εγκλεισμό όλωντων αδέσποτων ζώων καθώς οι σχετικές αποφάσεις αποτελούν ευθύνη των αρμοδίων που θα ασχοληθούν με το ζήτημα, κυρίως δε των επιστημόνων κτηνιάτρων οι οποίοι θα κρίνουν αν πληρούνται οι προϋποθέσεις επανένταξης κατά περίπτωση. Στο Δελτίο Τύπου απλώς *απαιτούμε* *την πιστή εφαρμογή του σχετικού νόμου.*

Ως εκ τούτου δεν θεωρούμε ότι διαστρεβλώνουμε τον νόμο 4039/2012 ή οποιονδήποτε άλλο με το εν λόγω Δελτίο Τύπου, αλλά μάλλον ότι παρερμηνεύθηκαν από εσάς, θέλουμε να πιστεύουμε χωρίς κακή πρόθεση, οι θέσεις μας επί του ζητήματος.

Με εκτίμηση

 Για το Διοικητικό Συμβούλιο

 Ο Πρόεδρος Ο Γεν. Γραμματέας

 Ευάγγελος Παπαγεωργίου Χρήστος Γιαννικούλης